Life Esidimeni-tragedie: Geregtelike ondersoek begin vandagDie formele geregtelike ondersoek na die Life Esidimeni-tragedie wat die lewens van minstens 144 mense geëis het, begin Maandag in die Pretoriase hooggeregshof. Die DA het op die vooraand van die formele geregtelike ondersoek gesê almal verantwoordelik vir die sterftes moet aanspreeklik gehou word. Die opposisieparty is van mening dat dit die voormalige LUR vir gesondheid, Qedani Mahlangu, insluit. Jack Bloom, die DA se skaduminister vir gesondheid in Gauteng, het Sondag in ’n verklaring gesê hoewel die skuld direk voor die deur gelê moet word van die betrokke nie-regeringsorganisasies (NRO’s) waar die pasiënte gesterf het, Mahlangu en senior amptenare van die departement van gesondheid ook rekenskap moet gee van hul rol in die tragedie. “Ek hoop dat alle relevante getuies getuienis lewer wat kan lei tot strafregtelike aanklagte teen diegene wat die sterftes veroorsaak het.” Bloom het vroeër gesê die DA hoop dat die geregtelike ondersoek gronde aan die lig sal bring vir klagtes van moord en strafbare manslag teen beamptes van die gesondheidsdepartement en die NRO’s waar mense dood is. Klagtes van korrupsie, bedrog, diefstal, oortredings van die Wet op Geestesgesondheid en die uitreiking van onwettige lisensies aan NRO’s moet volgens Bloom ook oorweeg word. Maroela Media het vroeër berig die formele geregtelike ondersoek volg ná die arbitrasieverhoor wat ingestel is na aanleiding van aanbevelings deur die gesondheidsombudsman. Dié verhoor, onder leiding van oudadjunkhoofregter Dikgang Moseneke, is in Maart 2018 afgehandel en het bevind dat regeringsamptenare strydig met wetgewing opgetree het toe hulle die Life Esidimeni-kontrak beëindig en pasiënte na NRO’s verskuif het sonder om hul welstand en gesondheidstoestand in ag te neem. Die Nasionale Vervolgingsgesag (NVG) het in April 2017 altesaam 144 dossiere rakende die Life Esidimeni-tragedie ontvang. Die 144 dossiere is later in een dossier saamgevat.